|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

**M Ó D O S Í T Ó I N D Í T V Á N Y**

**a Képviselő-testület 2024. november 20-án tartandó rendes ülésének**

**21. napirendi pontjához**

**Tisztelt Képviselő-testület!**

A „Javaslat László Mária tiszteletére emléktábla állításához való hozzájárulásra” címen, 21. napirendi pontként benyújtott előterjesztéshez az alábbiakban részletezett további egy emléktábla felállításához történő hozzájárulásra vonatkozó módosító indítványt teszem:

**Balogh Ambrus**

Dr. Liffa Lilla Balogh Ambrus családjának képviseletében kérelemmel fordult Erzsébetváros Önkormányzatának Képviselő-testülete felé, mely szerint Balogh Ambrus emlékére emléktáblát kívánnak állítani a Lövölde tér 2. számú épület kapubélletében.

A kérelem alapján a felállítandó emléktábla költségeit Balogh Ambrus családja vállalja, Budapest Főváros VII. kerület Erzsébetváros Önkormányzata Képviselő-testületétől elvi hozzájárulást kérnek.

Az emléktábla felállítását a Magyar Olimpiai Bizottság valamint a Magyar Sportlövők Szövetsége ajánlásával is támogatja.

**Balogh Ambrus** olimpiai bronzérmes sportlövő, világbajnoki ezüstérmes, többszörös magyar bajnok sportoló, mesteredző.

Az emléktáblák állítására vonatkozó szabályokról szóló Budapest Főváros VII. kerület Erzsébetváros Önkormányzata Polgármesterének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében foglalt jogköre alapján a Képviselő-testület feladat-és hatáskörében meghozott 20/2021. (III.17.) önkormányzati rendelet 7. § (3) bekezdése értelmében

*„7.§ (3) Az előterjesztésnek minden esetben tartalmaznia kell a következőket:*

*a) A 6.§-ban meghatározottak szerinti kérelmet,*

*b) Az ingatlan tulajdonosi hozzájárulását,*

*c) A kerületi főépítész állásfoglalását,*

*d) A pénzügyi fedezetről szóló igazolást.”*

A főépítészi hozzájárulás valamint a Társasház, mint tulajdonos egyetértő nyilatkozatát tartalmazó Közgyűlési jegyzőkönyv a jelen módosító indítvány mellékletében található.

Az emléktábla felállítása Erzsébetváros Önkormányzata tekintetében kötelezettségvállalással nem jár.

Kérem a Tisztelt Képviselő-testületet, hogy a módosító indítványt megtárgyalni és a kiegészített határozati javaslatot elfogadni szíveskedjenek oly módon, hogy az eredeti határozati javaslat helyébe a lenti határozati javaslat kerül.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (XI.20.) határozata emléktáblák elhelyezésével kapcsolatos hozzájárulás meghozataláról László Mária és Balogh Ambrus tiszteletére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul a 34679 helyrajzi számon nyilvántartott, természetben a Budapest VII. kerület, Dohány utca 76. szám alatt lévő épület homlokzatán **László Mária** tiszteletére felállítandó emléktábla elhelyezéséhez.
2. hozzájárul a 33526 helyrajzi számon nyilvántartott, természetben a Budapest VII. kerület, Lövölde tér 2. szám alatt lévő épület kapubélletében **Balogh Ambrus** tiszteletére felállítandó emléktábla elhelyezéséhez.

**Felelős:** Niedermüller Péter polgármester

**Határidő:** 2024. november 20.

Budapest, 2024. november 15.

**Szücs Balázs**  
 alpolgármester

Módosító indítvány mellékletei:

1. számú melléklet: Dokumentáció (kérelem, MOB ajánlás, Magyar Sportlövők Szövetsége ajánlás, Magyar Tudományos Akadémia Nyelvtudományi Intézetének igazolása a tervezett szöveg helyességéről, látványterv, Budapest VII. kerület, Lövölde tér 2. számú ingatlan tulajdonosának hozzájárulása)

2. számú melléklet: Főépítészi hozzájárulás, Lövölde tér 2.