**Budapest Főváros VII. kerület Erzsébetváros Önkormányzata Képviselő-testületének …/2024. (…) önkormányzati rendelete**

**a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában meghatározott feladatkörében eljárva, valamint a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2/A. § (1) bekezdésében, és a mozgóképről szóló 2004. évi II. törvény 37. § (4) bekezdésében kapott felhatalmazás alapján a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról a következőket rendeli el:

**1. §**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet (a továbbiakban: Közter. Ör.) 1. § (2) bekezdése helyébe a következő rendelkezés lép:

*„(2) E rendelet szabályait kell alkalmazni továbbá az Önkormányzat tulajdonában álló közhasználat céljára átadott ingatlanokra, valamint az Önkormányzat tulajdonában nem álló egyéb ingatlanoknak a közhasználat céljára átadott területrészére, az erről szóló külön szerződésben vagy társasházi alapító okiratban foglaltak keretei között, ide nem értve a Budapest Főváros Önkormányzata tulajdonában álló közterületeket.”*

**2. §**

A Közter. Ör. 3. § (1) bekezdés a) pontjában a *„3 napot”* szövegrész helyébe az *„5 napot”* szöveg lép.

**3. §**

A Közter. Ör. 3. § (3) és (4) bekezdése helyébe a következő rendelkezések lépnek:

*„(3) Egyes településfejlesztési célok megvalósítása érdekében a közterület-használati engedély helyett településrendezési szerződés köthető.*

*(4) A (3) bekezdésben meghatározott településrendezési szerződés a közterület-használat díjáról, vagy annak egyéb módon történő megváltásáról is rendelkezik.”*

**4. §**

(1) A Közter. Ör. 7. § (2) bekezdése helyébe a következő rendelkezés lép:

*„(2) Rendeltetésétől eltérő célú a közterület használata, ha a használat a közterület, vagy annak egy meghatározott része mások általi rendeltetésszerű igénybevételét az e rendeletben megfogalmazott módon akadályozza, megváltoztatja.”*

(2) A Közter. Ör. 7. §-a következő (3) bekezdéssel egészül ki:

*„(3) A közterület rendeltetésszerű használata mások hasonló célú jogait, vagy a közterület tulajdonosának érdekeit nem csorbíthatja.”*

**5. §**

(1) A Közter. Ör. 8. § (1) bekezdése helyébe a következő rendelkezés lép:

*„(1) Az e rendelet hatálya alá tartozó közterület rendeltetéstől eltérő használatához – kivéve a 3. § (3) bekezdésében és a 6/A. alcímben meghatározott eseteket – a tulajdonos hozzájárulása, illetve a hozzájárulást is tartalmazó alakszerű határozat (a továbbiakban együtt: közterület-használati engedély) szükséges.”*

**6. §**

A Közter. Ör. 9. § a) és b) pontja helyébe a következő rendelkezések lépnek:

[Közterület-használati engedélyt kell beszerezni különösen:]

*„a) a közterületbe nyúló reklám- vagy hirdetőfelirattal, illetve azok nélkül ellátott védőtető, előtető, ernyőszerkezet, hirdető-berendezés, reklámhordozó elhelyezéséhez, fennmaradásához, ide értve a választási kampányt szolgáló önálló hirdető-berendezést, óriásplakátot is, és ide nem értve a 10. § (1) bekezdés q) pontjában meghatározott esetet;*

*b) bármilyen építményre vagy tárgyra, különösen pavilonra, nyílt szerkezetű pultra, építési vagy egyéb célt szolgáló állványzatra felszerelt reklám, reklámhordozó-berendezés, a közterületbe 10 cm-en túl benyúló cégér elhelyezéséhez, fennmaradásához, bármilyen kép vagy reklám közterületre történő vetítéséhez, és az erre a célra szolgáló berendezés közterületre történő elhelyezéséhez, fennmaradásához, valamint járműreklám elhelyezéséhez, ide nem értve a 10. § (1) bekezdés q) pontjában meghatározott esetet;”*

**7. §**

(1) A Közter. Ör. 10. § (1) bekezdés k) pontja helyébe a következő rendelkezés lép:

[Nem kell közterület-használati engedély:]

*„k) vendéglátóüzlet portálja előtt legfeljebb két darab, összesen legfeljebb 0,5 m alapterületű, és a közterületbe legfeljebb 30 cm szélességben benyúló hamutartó edény elhelyezéséhez;”*

(2) A Közter. Ör. 10. § (1) bekezdése a következő p) és q) ponttal egészül ki:

[Nem kell közterület-használati engedély:]

*„p) a közterülettel érintkező épületen elhelyezett kulturális, környezetvédelmi, közérdekű tájékoztató berendezés elhelyezéséhez, ha az a közterületbe 20 cm-en túl nem nyúlik bele;*

*q) a közterületről látható lakóépületen a településkép-védelmi jogszabályokban meghatározott reklám, reklámhordozó vagy reklámhordozót tartó berendezés elhelyezése, telepítése, illetve használata esetében, ha a közterület feletti igénybevétel a közterületi telekhatártól számított, arra merőleges hossza az egy métert – a reklámhordozónak a reklám megvilágítását szolgáló berendezése esetében a két métert – nem haladja meg, és az igénybevétel legalacsonyabb pontja a közterület terepszintjétől számítva legalább négy méter magasságban van.”*

**8. §**

A Közter. Ör. 12. § i) pontja helyébe a következő rendelkezés lép:

[Nem adható közterület-használati engedély továbbá:]

*„i) az üzlet homlokzatával érintkező vendéglátó előkert, terasz elhelyezéséhez, ha annak szélessége – beleértve a vele közvetlenül érintkező, kérelmező által jogszerűen használt magánterületet is – az Önkormányzat Király utca – Erzsébet körút – Rákóczi út – Károly körút által határolt területén – ide értve az Erzsébet körút mindkét oldalát – nem éri el az 1,0 méter szélességet, illetve az előbb fel nem sorolt területen nem éri el a 0,6 méter szélességet;”*

**9. §**

A Közter. Ör. 15. §-a a következő (2a) bekezdéssel egészül ki:

*„(2a) A közterület-használat mérete és a közterület-használati díj számításánál a közúti- és a gyalogosforgalomtól elzárt, a közterület tényleges használatával érintett területet kell figyelembe venni.”*

**10. §**

A Közter. Ör. 15/A. §-a helyébe a következő rendelkezés lép:

*„****15/A. §*** *Az engedélyezett terasz esetében – általános működési költségre felhasználható, vissza nem térítendő támogatás jogcímén – az adott évet megelőzően befizetett közterület használati díj 20 %-át az önkormányzat annak a társasháznak, amelynek épülete előtt helyezkedik el a terasz, a társasház közgyűlési határozaton alapuló kérelmére megfizeti. Több érintett társasház esetében a támogatás arányosan illeti meg a társasházakat. A támogatásról a Pénzügyi és Kerületfejlesztési Bizottság a társasházaknak az adott év március 1. napja és szeptember 30. napja között benyújtott kérelme alapján 60 napon belül dönt.”*

**11. §**

A Közter. Ör. 20. § (1) és (2) bekezdése helyébe a következő rendelkezések lépnek:

*„(1) A közterület-használati engedély iránti kérelmet a kérelmezett időszak kezdő napját megelőző legalább 3 munkanappal, kereskedelmi-, vendéglátó-, reklám-, vagy kereskedelmi jellegű turisztikai célú használat esetében legalább 30 nappal korábban kell benyújtani.*

*(2) A 10. § a)-f) pontjában foglalt használatot legkésőbb a munkálatok megkezdése előtti napon elektronikus úton a 3. mellékletben szereplő nyomtatványon, vagy írásbelinek nem minősülő elektronikus úton azzal megegyező adattartalommal be kell jelenteni. A bejelentésnek tartalmaznia kell a közterület-használat helyének házszám (helyrajzi szám) szerinti, pontos területnagysággal és a használat módjával történő meghatározását, a befejezés várható időpontját, valamint a tevékenységben résztvevők nevét, elérhetőségét.”*

**12. §**

A Közter. Ör. 22. §-a helyébe a következő rendelkezés lép:

*„****22. §*** *A közterület-használati engedély időtartama, amennyiben az nem a közterület naptári napok szerinti folyamatos használatára irányul, egybefüggően a három naptári hónapot nem haladhatja meg.”*

**13. §**

A Közter. Ör. 29. § (4) és (5) bekezdése helyébe a következő rendelkezések lépnek:

*„(4) A tulajdonos Önkormányzat az eredeti állapotot az erre irányuló felhívás mellőzésével a korábbi felhívásában foglalt határidő elteltére való tekintet nélkül, az Önkormányzat által megbízott szerv közreműködésével, igénybevételével és azonnal állítja helyre, ha az élet- és balesetveszély, vagy jelentős anyagi kár, a közrend, közbiztonság, a közterület rendje, rendeltetésszerű használata súlyos sérelmének elhárítása érdekében, vagy jelentős közérdekből egyébként indokolt. Az eredeti állapot helyreállításának költségeit ebben az esetben a közterületet jogosulatlanul használó köteles viselni.*

*(5) A (4) bekezdésben foglaltak végrehajtásáról az önkormányzati hatóság vagy a közterület-felügyelő – amennyiben ezt szükségesnek ítéli meg – a helyszínen gondoskodik.”*

**14. §**

A Közter. Ör. 33. § (6) bekezdése helyébe a következő rendelkezés lép:

*„(6) Filmforgatások esetében – általános működési költségre felhasználható, vissza nem térítendő támogatás jogcímén – az adott évet megelőzően befizetett közterület használati díj 20 %-át az önkormányzat a filmforgatással közvetlenül érintett, a filmforgatás céljára használatba adott közterülettel érintkező társasháznak, a társasház közgyűlési határozaton alapuló kérelmére megfizeti. Több érintett társasház esetében a támogatás egyenlő arányban illeti meg a társasházakat. A támogatásról a Pénzügyi és Kerületfejlesztési Bizottság a társasházaknak az adott év március 1. napja és szeptember 30. napja között benyújtott kérelme alapján 60 napon belül dönt.”*

**15. §**

Hatályát veszti a Közter. Ör.

1. 6. §-a,
2. 18. § (1) bekezdés h) pontja,
3. 21. § (1) bekezdése,
4. 29. § (3) bekezdése.

**16. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**17. §**

E rendelet rendelkezéseit a hatálybalépésekor folyamatban lévő ügyekre is alkalmazni kell.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2024.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános Indokolás**

Elsősorban a szomszédjogok és a tulajdonjog korlátainak különös szabályairól szóló 2013. évi CLXXIV. törvény2024. évi módosítására való tekintettel szükségessé vált a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló önkormányzati rendelet magasabb szintű jogszabályok rendelkezéseinek megfelelő módosítása.

**Részletes indokolás**

**1. §** A rendelet területi hatályát megállapító rendelkezés pontosítását szolgáló rendelkezés.

**2. §** A hatásköri szabályozást érintő módosítás.

**3. §** A településrendezési szerződéshez kapcsolódó, magasabb szintű jogi szabályozással összefüggő jogharmonizációs célú módosítás.

**4. §** Kizárólag a közterület használatával összefüggő hatósági eljárások megfelelő lefolytatását szolgáló pontosítást tartalmazó módosítások.

**5. §** A 2. §-ban meghatározott pontosításhoz kapcsolódó kiegészítő módosítás.

**6. §** A magasabb szintű jogszabályok módosításával összefüggő jogharmonizációs célú módosítás.

**7. §** (1) A közterületen külön engedély nélkül elhelyezett egyes eszközök méretének pontosabb meghatározását, ezzel együtt a ténylegesen használt közterület méretének szűkítését szolgáló módosítás.

(2) Elsősorban a magasabb szintű jogszabályok módosításával összefüggő jogharmonizációs célú módosítás.

**8. §** A vendéglátó teraszok járda szélességében meghatározott kötelező legkisebb méretének csökkentésére irányuló módosítás.

**9. §** A közterület-használat méretének számítási módját pontosító módosítás.

**10. §** A társasházak részére nyújtandó, vissza nem térintendő támogatással összefüggő szövegszerű pontosítást tartalmazó módosítás.

**11. §** A rendelet korábbi módosításához kapcsolódó, illetve a bejelentés-köteles közterület-használat körének, és a bejelentés benyújtása módjának bővítését szolgáló módosítás.

**12.** **§** Egyes közterület-használathoz kapcsolódó eljárási rend módosítása.

**13. §** A közterület eredeti állapotának visszaállítására irányuló végrehajtási eljárás szabályozásának módosítása.

**14. §** A társasházak részére nyújtandó, vissza nem térintendő támogatással összefüggő szövegszerű pontosítást tartalmazó módosítás.

**15-17. §** Hatályba léptető és hatályvesztő rendelkezések.