|  |
| --- |
| **Budapest Főváros VII. Kerület Erzsébetváros Önkormányzata**  **Beregi Balázs önkormányzati képviselő** |

**MÓDOSÍTÓ INDÍTVÁNY**

**Budapest Főváros VII. Kerület Erzsébetváros Önkormányzata** **Képviselő-testületének 2024. november 20-án tartandó rendes ülésének 5. napirendi pontjához**

**Tisztelt Képviselő-testület!**

A tárgyi előterjesztés postázását követő egyeztetések alapján szükségesnek látom az eredetileg kipostázott rendelettervezetet akként módosítani, hogy a vendéglátó teraszok legkisebb méretének meghatározása tekintetében a Belső-Erzsébetváros és az azon kívül eső területek esetében differenciáljon az Önkormányzat, különös tekintettel a belső-erzsébetvárosi közterületeken már most is megtalálható teraszok számosságára, és azt a célt is figyelembe véve, hogy ezt az Önkormányzat a lehetőségeihez mérten már nem kívánja tovább növelni.

A fentiekre való tekintettel kérem a Tisztelt Képviselő-testületet, hogy a módosító indítványt megtárgyalni, és – az eredetileg kipostázott 5. napirendi pont mellékletét képező rendelettervezet helyett – a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításához a módosító indítványom mellékletben szereplő rendelettervezetet elfogadni szíveskedjen.

**Hatásvizsgálat**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása minimális, a rendelettervezet szerint javasolt egyes módosításoktól a társadalmi bizalom növekedése, valamint a településen található vállalkozások gazdasági stabilizációja várható.

**2. A jogszabály környezeti és egészségi következményei**

A rendelettervezettel belső-erzsébetvárosi közterületeken nem emelkedne a teraszok száma.

**3. A jogszabály adminisztratív terheket befolyásoló hatásai**

A rendelet hatálybalépésével az adminisztratív terhek nem változnak.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotását elsősorban a magasabb szintű jogszabályban meghatározott rendelkezésekhez kötődő jogharmonizáció, másodsorban a módosítandó rendeletben meghatározott szabályozások, fogalmak pontosítása, harmadsorban pedig a helyi viszonyokhoz való folyamatos alkalmazkodás, azokra való reagálás indokolja. A jogalkotás elmaradása a magasabb szintű jogszabályban foglalt rendelkezésekkel való ellentétes helyi szabályozás fenntartásához vezethet.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

Budapest, 2024. november 18.

**Beregi Balázs**

**önkormányzati képviselő**

Mellékletek:

* Rendelettervezet a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására